Adrian Efros, ministrul Afacerilor Interne al Republicii Moldova, spune că în Republica Moldova este în plină desfășurare războiul hibrid declanșat de regimul Putin.
Efros: "Suntem într-un război hibrid în toată puterea cuvântului"
"Suntem într-un război hibrid în toată puterea cuvântului. De fapt, noi am fost întotdeauna într-un război hibrid, însă cu diferită intensitate. Odată cu începerea războiului nedrept în Ucraina, noi am simțit și mai mult intensitatea acestui război, deoarece Federația Rusă inițial a dorit să ajungă militar, însă, datorită acestor bravi ostași și comandanți din Ucraina, această ofensivă a fost oprită", a declarat ministru la podcastul ZDG.
"Asta nu înseamnă că Federația Rusă a renunțat la intențiile de a pune mâna înapoi pe Republica Moldova. De aceea, a schimbat tactica. Nu și-a schimbat obiectivul, dar a schimbat tactica de acțiune și noi vedem diferite situații de destabilizare în Republica Moldova, finanțări ilegale la diferite partide, încercarea de a cumpăra electoratul prin diferite metode și în diferite scheme. Și am văzut anul trecut chiar schemele direct, care au fost detrucate de către Serviciul de Informații și Securitate, împreună cu forțele de securitate ale Ministerul Afacerilor Interne", a punctat ministrul.
Cât de sigură e Republica Moldova
"M-ați întrebat cât de sigură este societatea noastră. Este în siguranță și vreau să reiterez că nu avem niciun pericol militar și nu sunt indicatori care ar arăta la un pericol militar iminent asupra Republicii Moldova. Da, noi avem diferită interferență a forțelor externe în Republica Moldova, însă societatea trebuie să fie calmă și să aibă încredere în forțele de menținere și asigurare a ordinii publice", a mai spus Adrian Efros.
Ministrul a adăugat că a făcut eforturi pentru realizarea unui mecanism integrat de securitate, bazat pe colaborare inter-instituțională. "Avem stabiliți clar niște indicatori de avertizare, avem prestabilite niște planuri de intervenție, avem stabilite niște acțiuni de descurajare a diferitor activități care ar perturba liniștea, ordinea publică și în general securitatea în Republica Moldova".
"Evident, noi suntem acei care suntem în prima linie, începând cu frontiera. Ulterior, pentru asigurarea, menținerea și, în caz de necesitate, restabilirea ordinii publice, suntem cei care stăm la straja fluxului de migranți, prin Inspectoratul General de Migrație, suntem cei care asigurăm securitatea civilă, în sensul intervențiilor Inspectoratului General pentru Situații de Urgență și avem o palieră foarte largă unde zilnic suntem alături de cetățeni și depunem maxim efort ca cetățeanul să simtă în siguranță", a precizat Efros.
Cum ajung banii dați de regimul Putin pentru destabilizarea Republicii Moldova
Întrebat cum ajung banii dați de regimul Putin pentru destabilizarea Republicii Moldova, ministrul de Interne a declarat că "legislația este permisivă și căile sau metodele de a aduce acești bani, care sunt murdari și sunt cel mai probabil banii care sunt furați tot de la cetățenii Republicii Moldova, sunt aduși prin diferite căi pe teritoriul Republicii Moldova".
"În primul rând, sunt aduși în volumul permisiv de lege până la 10 mii de euro, prin diferite persoane, prin diferiți interpuși, pe diferite căi – terestru și prin Aeroportul internațional Chișinău.
Într-o măsură, sunt aduși legal, o parte. O parte din ei vin prin diferite transferuri, o parte din ei vin prin diferite carduri prepaid, o parte din ei sunt valorificați prin diferite scheme de vânzare cu prețuri excesive a unor bunuri, care să dea voie să spele banii respectivi și să arate o proveniență cât de cât legală. Însă, în mare măsură, acești bani vin ilegal prin diferite metode și ați văzut intervențiile Inspectoratului General de Poliție două săptămâni în urmă, când au fost efectuate percheziții și au fost ridicate în flagrant în jurul de șase milioane de lei", a mai explicat Adrian Efros.
Efros: Afirmațiile că autoritățile nu gesionează situația sun parte a războiului hibrid
Ministrul Afacerilor Interne spune că declarațiile potrivit cărora autoritățile de la Chișiău nu pot să facă față crizei țin tot de războiul hibrid. "Evident, declarațiile respective tot fac parte din acel război hibrid, unde doresc să demonstreze incapacitatea Guvernului de a gestiona aceste crize. Însă doresc să menționez că este un fals, noi ținem situația sub control.
Evident nu avem finalitățile pe care ne le dorim, deoarece în instanțele de judecată de multe ori sunt adoptate niște decizii pe care toată lumea le cunoaște și nu sunt întotdeauna cele favorabile sau cele în corespundere cu legislația în vigoare și este foarte regretabil când se duce o muncă de investigații de luni de zile, de către diferite structuri și, ajungând pe masa judecătorilor, avem eliberarea din sala de judecată, control judiciar sau alte forme care nu sunt tocmai cele pe care noi le solicităm și astfel să ne atingem scopul nostru de a descuraja aceste acțiuni".
El a vorbit și despre persoanele care ajung în Republica Moldova și nu-și pot justifica motivul vizitei. "Sunt care vin pentru a ajuta diferite grupări infracționale să aibă o imagine mult mai bună, să îi ajute să promoveze mesaje, îi ajută să organizeze diferite activități. Dar nu o să intru în detalii, pentru că sunt diferite anchete, diferite dosare și trebuie să ne limităm la atâta informație cât ne permite legislația", a spus Efros.
Adrian Efros despre agenții regimului Putin
"Am putea împărți acest război hibrid în două forme: soft și hard. Soft – e ceea ce ține de dezinformare, de destabilizare, și de hard – anume suportul ăsta când vine nemijlocit persoana fizică să ajute aceste grupări să se operaționalizeze, să planifice diferite acțiuni și să se integreze într-un fel în această conjunctură a războiului hibrid. (...) Am urmărit acel flux de finanțare ilegală. Am intervenit, monitorizăm în continuare diferite căi, diferite grupări, diferite scheme și când vom avea probe suficiente, vom interveni și vom curma acele grupări care încă, din păcate, mai încearcă să desfășoare activitatea lor ilegală", a mai declarat Adrian Efros.
Întrebat cine sunt cei care vor să destabilizeze Republica Moldova, ministrul de interne a răspuns că sunt toți cei care încearcă să demonstreze că Uniunea Euroasiatică este mai bună decât Uniunea Europeană, cei care încearcă să ne spună că România și Ucraina sunt dușmanii noștri, iar Kremlinul este unica noastră scăpare, cei care ne promit gaz gratis și cei care încearcă prin bani murdari să finanțeze aceste grupări și politice și criminale, încearcă să cumpere votul cetățenilor, încearcă să cumpere diferiți lideri care să fie promovați în diferite funcții, ca ulterior statul Republica Moldova să revină sub controlul acestor forțe".
Ce face ministrul Adrian Efros pentru prinderea lui Plahotniuc
Întrebat dacă știe unde se află fugarul Vladimir Plahotniuc, ministrul a răspuns sec: "Presupunem că știm unde se află domnul Plahotniuc. Dar cred că nu este relevant locul unde se află. Este relevant care vor fi acțiunile și cum Republica Moldova depune maxim efort pentru ca acest individ să fie reîntors în Republica Moldova și oferit justiție".
"Foarte mult efort se depune. Nu întotdeauna aceste acțiuni sunt vizibile, sunt publice, dar… (...) Dar asta nu înseamnă că instituțiile vizate nu depun efort pentru a reîntoarce pe domnul Plahotniuc în Republica Moldova și a fi oferit justiție". Iar întrebat dacă aducerea în țară a lui Vladimir Plahotniuc va avea loc curând, Adrian Efros a răspuns scurt: "Sperăm".